IT er blevet politisk, i skolebestyrelser hvor Apple/MSFT debatten kører på fuldt blus og hele vejen igennem systemet via Folketinget og EU til G8 møderne er IT blevet et "major topic".

Rigtig mange gamle IT folk har det rigtig dårligt med det, formodentlig præcis som sortkrudtets opfinder, første gang en raket blev brugt vandret.

Det betyder at IT også er begyndt at blive partipolitisk.

Det første indslag på v2's politikerblog er et flot eksempel:

LA vil have skatten ned, er skal offentlige udgifter ned. Størstedelen af offentlige udgifter er lønninger, ergo skal nogen fyres. QED: Der skal digitaliseres.

Ingen overraskelser der.

Og langt hen ad vejen er det naturligvis sympatiske holdninger, fanden stå i at lænke en masse mennesker til hæve/sænkeborde hvis computere kan gøre arbejdet.

Problemet er bare at computere ikke kan gøre arbejdet med det lovgrundlag der foreligger.

Lad os tage virksomhedsbeskatningen som eksempel.

Olieselskaber har typisk 5-6 personer beskæftiget fuldtids, 365 dage om året, med et fiffle med selvangivelsen.

Hvorfor har Olieselskaber ikke digitaliseret disse kontornussere, når staten, som det antages, kan digitalisere deres modparter i Skat ?

Den uintelligente måde at digitalisere på, er at lave et system til elektronisk indtastning af selvangivelser og fyre de kompetente og erfarne medarbejdere hvis skarpe øje spotter underlige mønstre. Vi har set resultatet af den strategi med skattely, kapitalfonde og meget andet.

Den ingelligente måde at digitalisere på er at lave reglerne om, så mønstrene ikke kan laves mere.

Pre IT var det umuligt for skattevæsnet at behandle hver evige eneste transaktion foretaget i hvert evigt eneste danske virksomhed.

Men med computere ? Jo, det kunne vi faktisk godt.

Her er en skattereform der kan spare umådelige antal kontorarbejdspladser, både i det offentlige og det private:

Fjern momsen.

Fjern firmaskatte.

Beskat alle virksomheder med 5% af omsætningen i Danmark.

Provenuet for skattekassen er det samme.

Det vigtige i dette forslag er at en 5% omsætningsskat trivielt kan opkræves elektronisk og automatisk, fordi stort set alle betalinger idag er elektroniske.

Dankortterminalerne overfører automatisk de 5% direkte til Skat, hvilket vil sige and indtil du ansætter første medarbejder er din nystartede virksomhed fuldstændig fri for at lave nogen form for regnskab. (Tal om at hjælpe iværksætterne!)

Man skulle tro at en sådan skattereform lå lige til højrebenet for et parti som LA, så fokuserede som de er på at reducere omkostninger, men sådan spiller mandolinen ikke.

Partiets kernevælgere efterspørger ikke ligefrem et uomgængeligt skattesystem, tværtimod, der er en klar tendens til at jo flere der fyres i Skat, jo flere sætter virksomhederne til at lave skattetænkning.

Men kigger man på Saxobanks egen forretningsmodel, er det præcis en sådan simpel og IT-effektiv måde at implementere et Casino på, der har produceret den velstand som betaler for LAs politiske indsats.

Andre partier kan ikke stille sig bag et sådant forslag, fordi deres kernevælgere er offentligt ansatte og fagforeninger af samme.

Parkinssons Lov osv.

Vi IT-folk er kommet for vane at antage at vores politikere ikke fatter en meter af IT som teknologi -- bestemt ikke nogen ringe anvendelse af Occams ragekniv -- men vi skal i stigende grad til at vænne os til at der er et andet forhold på spil: De forstår IT som teknologi og bruger denne viden til fremme af (for dem) højere mål.

Den utrolige fatsvaghed vi har set omkring eValg, overvågning, datasikkerhed osv. skyldes ikke udelukkende at MF'erne er IT-analfabeter, den skyldes også at det er utroligt svært at overbevise politikere, hvis deres mandat afhænger af at de ikke forstår.

phk